Thomas Numme og Harald Rønneberg har bestemt seg for at neste sesong av «Senkveld med Thomas og Harald» blir den siste.

Senkveld som program er unikt i norsk underholdningssammenheng, men nå går det mot slutten.

–Verdens beste jobb

Etter snart 15 år har talkshowet blitt en del av norsk kulturhistorie. Senkveld er et talkshow der samtalen og humorinnslag har stått sentralt gjennom 29 suksessrike sesonger.

– Vi er så heldige! Vi har hatt verdens beste jobb i snart 15 år, og har fått lov til å møte så mange herlige, imponerende og merkelige mennesker. Og vi har fått lov til å oppleve ting som ikke er så vanlige. Og alt dette har vi to fått gjøre sammen, et ganske unikt venn-og partnerskap, rett og slett, sier Thomas Numme.

KOMPISER: Thomas Numme og Harald Rønneberg på nachspiel etter Gullruten-show i Grieghallen, mai, 2005. Foto: Bjørn Erik Larsen/Scanpix.

– Vi elsker det vi gjør, og alle de der hjemme som følger med oss hver fredag, sier Harald Rønneberg.

– Hva har Senkveld betydd for vennskapet mellom dere?

– Det har betydd alt. Vi har jo vært sammen nesten hver dag i 15 år. Det å få lov til å gjøre dette med en av sine aller beste venner, det går jo nesten ikke an å håpe på noe bedre enn det. Dette er ikke noe profesjonelt vennskap. Så det har vært fantastisk.

– Et eventyr

TV 2-sjef Olav T. Sandnes er stor fan av programmet og omtaler Senkveld som et eventyr. Programmet har hatt meget gode seertall med et gjennomsnitt på 750.000 seere.

– Alle eventyr har en slutt, også det som må ansees å være ett av de vakreste eventyrene på TV 2. «Senkveld med Thomas og Harald» er, og har vært, en institusjon på fredagene på TV 2 i 15 år. I ukas mest populære talkshow har programlederne samlet familien foran skjermen uke etter uke, måned etter måned og år etter år, sier Olav T. Sandnes.

Samlet familier rundt tv-skjermen

Siden oppstarten i 2003 har Thomas og Harald hver fredag, samlet familien rundt tv-skjermene, funnet på de mest utrolige, pinlige og underholdende ting og tatt med kjente fjes fra inn- og utland inn i stuene til folk. De to programlederne ble kåret til årets TV-navn to år på rad i 2006 og 2007 og har i tillegg en rekke andre priser som tidenes beste underholdningsprogram, kåret av Dagbladets lesere i 2010.

– Jeg har stor respekt for den jobben Thomas og Harald har gjort for TV 2. De har hatt besøk av alle kjendiser og aktuelle personligheter fra både inn- og utland, de har laget årets TV-øyeblikk og videreutviklet seg i takt med tiden og levert innhold og underholdning i toppklasse hver eneste uke. I tillegg er de hardtarbeidende hedersmenn som er veldig sterke på innhold. Thomas og Harald skal heldigvis fortsette å være programledere i TV 2 også etter endt siste sesong, og vil dukke opp på skjermen igjen i nye konsepter i tiden som kommer, sier programredaktør Jarle Nakken i TV 2.

CELEBER GJEST: Statsminister Erna Solberg hilser på Thomas Numme og Harald Rønneberg før innspillingen av Senkveld i Nydalen, oktober, 2013. Foto: Lise Åserud/Scanpix

Slutt i mai-2018

Denne ukens program er nummer 421 i rekken for Thomas og Harald, og når de går av skjermen i mai er det med 435 sendinger bak seg. Avslutningssesongen blir den 30. i rekken, har oppstart i februar og avsluttes i mai 2018. Duoen sier at det å gi seg, er en nøye overveid beslutning.

SENKVELD-FRUER: Anette Walther Numme, Thomas Numme, Harald Rønneberg og Sølvi Haugland feirer guttas Gullruten-pris, mai, 2015. Foto: Tor Gunnar Berland/Stella Pictures.

– Dette er noe vi har tenkt på lenge, og sammen kom vi frem til at det er riktig å avslutte dette eventyret nå, selv om det er vemodig. Ja, med 30 sesonger i boks og 15 år når vi avslutter i mai kan vi si oss både stolte og fornøyde, sier Harald.

– Og dessuten har vi alltid sagt at vi skal gi oss på topp! 2018 er også et jubileumsår for «Senkveld med Thomas og Harald». Og det skal markeres. Nå skal vi lage en kanon siste sesong! Og den gleder vi oss veldig til å dele med hele Norge, sier Thomas.

– Vi skal ha mange fine samtaler i sofaen med mennesker du er glad i og nysgjerrige på. Vi skal ha nydelige og tøffe musikkopptredener på scenen, og vi skal selvfølgelig finne på mye moro. Ja, til våren skal vi feire, mimre, takke alle som fortjener en takk og kose oss sammen, og dere der hjemme skal få lov til å være med på å bestemme litt, også avslutter vi med en folkefest i mai, sier Harald.

DANS: Thomas Numme, Truls Svendsen og Harald Rønneberg danser på scenen under TV 2s vårlansering i Grieghallen. November, 2011. Foto: Håkon Mosvold Larsen/Scanpix

Fortsetter i TV 2

Thomas og Harald har fortsatt kontrakt med TV 2 og ser frem til et videre samarbeid med kanalen.

– Etter avslutningen i mai skal vi aller først ta oss en liten pause fra skjermen, og så gleder vi oss til å finne på nye morsomme ting sammen med TV 2, sier duoen.

Hva som skjer sent på fredagskveldene på TV 2 neste høst er for tidlig å si noe om.

– Vi skal legge planer for fredagskvelden på TV 2 også etter at Thomas og Harald tar seg en velfortjent helgefri for første gang i voksen alder. Men fokuset nå er å tilrettelegge for at Thomas og Harald kan gå inn i sin siste sesong med en ambisjon om å lage en avslutning og markering av 15-årsjubileet på en måte som rett og slett går inn i historiebøkene, avslutter Olav T. Sandnes.